মহারাষ্ট্রের বিজেপি প্রার্থীর নাম বাংলার তালিকায়! চাঞ্চল্য

ওয়েব ডেস্ক : এসআইআর (SIR) নিয়ে এমনিতেই রাজ্য-রাজনীতি উত্তাল। এ নিয়ে বিজেপি ও কমিশনকে আক্রমণ করে চলেছে তৃণমূল নেতৃত্ব। তার মধ্যেই সামনে এল চাঞ্চল্যকর তথ্য। মহারাষ্ট্রে (Maharastra) জেলা পরিষদ নির্বাচনে এক বিজেপি (BJP) প্রার্থীর নাম উঠল বাংলার ভোটার তালিকায় (Voter List)। এ নিয়ে শোরগোর পড়ে গিয়েছে বীরভূমের (Birbhum) দুবরাজপুরে। আর এ নিয়ে বিজেপিকে আক্রমণ করেছে রাজ্যের শাসক দল।

তৃণমূলের (TMC) তরফে দাবি করা হয়েছে ওই মহিলার নাম উজ্জ্বলা বুরুঙ্গলে। তিনি নাসিকের বাসিন্দা। তাঁর নাম রয়েছে মহারাষ্ট্রের ভোটার তালিকায়। ২০২৬ সালের নাসিক জেলা নির্বাচনে বিজেপির প্রার্থী হিসেবে লড়েছিলেন তিনি। আর সেই উজ্জ্বলা বুরুঙ্গলের নাম দেখা গেল পশ্চিমবঙ্গের বীরভূম জেলার দুবরাজপুর বিধানসভার ১৯৪ নম্বর বুথের ২০২৫ সালের ভোটার তালিকায়।

এ নিয়ে তৃণমূলের (TMC) তরফে অভিযোগ করা হয়েছে, উজ্জ্বলা বুরুঙ্গলে নাকি এসআইআর-এর এনুমারেশ ফর্ম জমা দিয়েছেন। এমনকি তাঁকে শুনানিতেও ডাকা হয়েছে। রাজ্যের শাসক দলের তরফে অভিযোগ করা হয়েছে, অনৈতিক উপায়ে পশ্চিমবঙ্গের ভোটার তালিকায় ‘বহিরাগত’দের ঢোকানোর চেষ্টা করা হচ্ছে। এ নিয়ে কমিশনের হস্তক্ষেপের দাবি জানিয়েছে তৃণমূল।

আরও খবর : এসআইআর শুনানি কেন্দ্রে দুই তৃণমূল নেতার বচসা, ভাইরাল ভিডিও

এ নিয়ে দুবরাজপুরের বিজেপি (BJP) বিধায়ক অনুপ সাহা বলেছেন, এ নিয়ে ওই মহিলাই ভালো বলতে পারবেন। তারা এই ঘটনাটিকে সমর্থন করেন না বলে জানিয়েছেন। তিনি বলেছেন, “মহারাষ্ট্রের ভোটার তালিকায় থাকলেও কেন তিনি এখানে নাম তুলবেন? তবে মহারাষ্ট্রে থাকলেও অনেকে দুবরাজপুরের বাসিন্দা। এক্ষেত্রে এক জায়গাতেই নাম থাকবে।” তিনি আরও বলেছেন তৃণমূলের অভিযোগে সত্যতা থাকলে কমিশনকে ব্যবস্থা নেওয়ার আবেদন বিজেপিই করবে।

জানা যাচ্ছে, এই ঘটনায় ওই মহিলার স্বামী শঙ্কর বুরুনগালে বলেন, তারা ৭০ বছর ধরে দুবরাজপুরে বসবাস করছেন। বর্তমানে তাঁর দাদা ও ভাইরা থাকেন নাসিকে। তিনি আরও বলেন, তাঁর স্ত্রী মহারাষ্ট্রে জেলা পরিষদ নির্বাচনে প্রার্থী হয়েছিলেন। আগে মহারাষ্ট্রের ভোটার তালিকায় নাম ছিল তাঁর। বর্তমানে তিনি এখানে নাম তোলার জন্য ফর্ম পূরণ করেছেন। কিন্তু ছেলের পড়াশোনার জন্য তাঁর স্ত্রী আবার মহারাষ্ট্রে গিয়েছেন বলে জানান শঙ্কর।