যশস্বীর যশে ৯ উইকেটে জয়, সহজে ODI সিরিজ জিতল ভারত

ওয়েব ডেস্ক: টেস্টে হোয়াইটওয়াশের পর ওডিআই সিরিজ জয় (ODI Series) ভারতের। রায়পুরে হারলেও বিশাখাপত্তনমে দক্ষিণ আফ্রিকাকে ৯ উইকেটে হারিয়ে ২-১ ব্যবধানে সিরিজ পকেটে পুরল কেএল রাহুলের টিম ইন্ডিয়া। সিরিজের নির্ণায়ক ম্যাচে (India Vs South Africa) সেঞ্চুরি হাঁকালেন যশস্বী জয়সওয়াল। রান পেলেন রোহিত, বিরাটও। আর তাতেই ৬১ বল বাকি থাকতে ম্যাচে জয় ছিনিয়ে নিল টিম ইন্ডিয়া।

টানা ২০ ম্যাচের টস হারার পর এদিন টসে জেতেন ভারতের অধিনায়ক কেএল রাহুল। টস জেতার পর তাঁর অভিব্যক্তিই বলে দিচ্ছিল যে এই ম্যাচের আগে টসটা কতটা গুরুত্বপূর্ণ ছিল। প্রথমে বোলিং করে শুরুতেই সেটার আঁচ মিলেছিল যখন অর্শদীপের বলে আউট হন রিকেলটন। তবে তারপর স্কোরবোর্ডের হাল ধরেন বাভুমা এবং ডি কক। দু’জনের মধ্যে ১১৩ রানের পার্টনারশিপ হয়। প্রথম দুই ম্যাচে ব্যর্থ হলেও এই ম্যাচে সেঞ্চুরি হাঁকান ডি কক। যদিও বাভুমা আউট হন ৪৮ রানে। মিডল এবং লোয়ার অর্ডারে ব্রেভিস এবং মহারাজ ছাড়া আর কোনও প্রোটিয়া ব্যাটার সেভাবে রান পাননি। শেষমেশ ৪৭.৫ ওভারে ২৭০ রানে অলআউট হয়ে যায় দক্ষিণ আফ্রিকা। ভারতের হয়ে সর্বোচ্চ ৪টি করে উইকেট নেন কুলদীপ এবং প্রসিদ্ধ।

আরও পড়ুন: রোহিতের অনন্য ২০,০০০ রানের মাইলফলক!

২৭১ রান তাড়া করতে নেমে সাবধানে ব্যাটিং করতে শুরু করেন রোহিত এবং যশস্বী। ধীরগতিতে রান করতে থাকেন দুই পেনিং ব্যাটারই। রোহিত ৭৫ রানের ব্যাক্তিগত স্কোরে আউট হলেও ম্যাচে জয়ের ভিত্তি তিনিই গড়ে দেন। যশস্বীর সঙ্গে ১৫৫ রানের বিশাল এক ওপেনিং পার্টনারশিপ হয় তাঁর। রোহিত আউট হতেই ক্রিজে আসেন বিরাট। বিগত দুই ম্যাচে সেঞ্চুরি হাঁকিয়ে এমনিতেই তাঁর আত্মবিশ্বাস ছিল চূড়ান্ত। সেই সুবাদেই শেষ পর্যন্ত থেকে দলকে জয় এনে দিলেন তিনি। তবে যাঁর কথা না বললেই নয়, তিনি যশস্বী জয়সওয়াল। ধৈর্য্যের পরীক্ষায় সফল হয়ে অপরাজিত ১১৬ রানের ইনিংস খেলেন তিনি। বিরাট করেন অপরাজিত ৬৫ রান।

সিরিজের প্রথম দুই ম্যাচের একটি করে জিতেছিল ভারত ও দক্ষিণ আফ্রিকা। তাই বিশাখাপত্তনমের এই ম্যাচ ছিল নির্ণায়ক। আর তাতেই সহজে জয় পেল ভারত। এর জেরে একটা কথা স্পষ্ট হল, লাল বলের ক্রিকেটে ধরাশায়ী হলেও সাদা বলের ক্রিকেটে এখনও একইভাবে দাপট দেখাতে পারে টিম ইন্ডিয়া। সেই সঙ্গে ‘রো-কো’ জুটির তরফে একটা বার্তাও এল যে, তাঁরা এখনও ভারতীয় দলের জন্য কতটা গুরুত্বপূর্ণ এবং অপরিহার্য।